《望医巫闾山》
清代·张若需

海门日出扶桑红，朔天万里霜烟空。马前了了列巨嶂，隐然气烟雄关东。

北镇之山各最古，望秩远稽《尧典》中。路遐径僻到者少，林荒虎豹依榛丛。

鞭痕天泐暴秦迹，炼馀尚缅娲皇工。空岩雪霁落飞瀑，寒光簸荡银河风。

六山环抱互掩映，绝顶下瞰冯夷宫。我欲从之叫虞舜，苍梧窅霭云蓬蓬。

兹山阅历万万古，剑首一吷归鸿蒙。后王德薄乃尚鬼，凿起殿开谾豅。

火龙金简烦传遽，千年火铄香炉铜。祷祈禳禬走氓庶，庙祝伛偻神为聋。

又疑兹山怪名字，侏㒧颇类夷与戎。勋华不为易华语，后来累译无由通。

职方纪载缺训诂，郭生只解笺鱼虫。辽阳壤地界蒙古，近拱三辅尊土中。

内安外攘托保障，功德远配岱华嵩。以兹庙食庶不忝，不然峻极惭穹窿。

寒风刺面紧格格，马蹄动地声隆隆。扬鞭大笑入关去，他日来挂天山弓。

作者简介：（1709—1753）安徽桐城人，字树彤。张英孙。乾隆二年进士，由编修累官左春坊左赞善。长于歌诗。有《见吾轩诗》。